钦定古今图书集成/历象汇编/乾象典/第081卷 > 《密雨如散丝赋》李铎
## 钦定古今图书集成/历象汇编/乾象典/第081卷 > 《密雨如散丝赋》李铎

“散万物者莫润乎雨；钧百货者莫细乎丝。”雨将应时，
既盈空而沃若；丝将比密，爰委质以棼之。原夫清毕
启阴，夕阳向暮。散轻霞以成绮，矗元云而似布。于是
霡霂郊野，霏微草树。蔽重霄之霭霭，犹委绪风；映远
岫之濛濛，乍迷縠雾。髣髴将久，轻盈匪疏。濛瀎浣纱
之际，浸淫濯锦之馀。织妇停梭，似曳乃轻之绪；舟人
罢钓，疑牵或跃之鱼。由是扬素彩，降碧虚。忘机别天
庭之睆彼，拂鬓惊《韶发》之皤如。徒观其散影有经，分行无匹。始斜足以色丽，俄交反而势密。轻沾素服，怀
墨子之悲时；遥隔布泉，误诗人之怨日。皎皎容洁绵
绵，体微绝而复寻，等蛛网而共挂。垂之如坠，连雪絮
以轻飞。仰之盈目，纷如可瞩。彼时泽之长悬，若《天经》
之恒续。秦台蚁行，岂惟珠曲乃穿。湘浦燕飞，不独鸟
方惊触。有以洒炎炎之苦，有以慰蚩蚩之俗。且晴晦
之异，图谍之祥。则有云如缯以遥列，星曳练而可望。
布霑霈而莫能与比，齐绵密而曷足其相。彼龙见而
方雩，与决云而齐给。或流电而未止，或破块而并集。
曾未若汗漫于率土之滨，表王言之泽及。